## L’EVha aprova la cessió temporal a Educació d’un solar a Algemesí per a instal·lar un col·legi prefabricat mentres dure la reconstrucció del centre afectat per la dana

*** L’entitat ha destinat 4,3 milions d’euros a la reparació de danys en el seu parc públic de vivenda després de la riuada
* El secretari autonòmic de Vivenda presidix el Consell de Direcció de l’entitat**

El Consell de Direcció de l’Entitat Valenciana de Vivenda i Sòl (EVha) ha aprovat la cessió temporal a la Direcció Territorial d’Educació de València d’un solar a Algemesí, propietat de la Generalitat, per a la instal·lació d’un col·legi provisional prefabricat mentres dure la reconstrucció del centre educatiu CEIP Carme Miquel que va resultar afectat per la dana.

El centre va patir greus danys estructurals després del desbordament del riu Magre. Mentres es du a terme la reconstrucció, l’alumnat i professorat es traslladarà a un col·legi prefabricat, situat en una parcel·la del carrer Montortal, 7 d’Algemesí. Este solar és resultant de la demolició d’un edifici de vivendes protegides de promoció pública.

El Consell de Direcció, presidit pel secretari autonòmic de Vivenda, Sebastián Fernández, també ha aprovat l’acceptació de solars cedits gratuïtament per l’Ajuntament del Puig de Santa Maria per a incloure’ls en el Pla Viu de la Generalitat. Segons els estudis tècnics, en eixes parcel·les es podran construir més de 280 vivendes de protecció pública.

De la mateixa manera, el Consell també ha sigut informat sobre els comptes dels contractes d’emergència per la dana. L’EVha ha destinat 4,3 milions d’euros a la reparació de danys al seu parc públic de vivenda.

En l’edifici de 184 vivendes de la Torre del carrer Remigio Soler de València s’han invertit 2,2 milions d’euros. A més, s’han destinat altres 1,34 milions en reparació de vivendes d’Alfafar, Aldaia, Algemesí, Torrent i València, i altres 758.178 euros a la rehabilitació d’elements comuns de grups de la Generalitat d’Alfafar, Alzira, Algemesí, Paiporta, Picanya, Torrent i València.

El Consell també ha sigut informat de la gestió dels reallotjaments de famílies afectades per la dana en les vivendes del parc públic. A partir d’ara, si sorgiren noves sol·licituds de reallotjament d’unitats de convivència, les vivendes de les quals s’hagen vist afectades per la riuada, podran ser objecte d’una adjudicació excepcional.

Cal recordar que només finalitzar la construcció de l’edifici de 184 vivendes de la Torre, este va resultar afectat per la dana. Després dels treballs de recondicionament, s’han anat entregant vivendes en diferents fases per a acollir les famílies afectades per la riuada, les cases de les quals van quedar inhabitables.

Ara, una vegada l’edifici es troba totalment operatiu, l’EVha reiniciarà, en les vivendes disponibles, el procés d’adjudicacions que va ser interromput per a atendre les emergències.

Finalment, el Consell ha donat la seua conformitat als comptes anuals i informe de gestió de l’EVha corresponents a l’exercici 2024.

Fecha: 22/06/2025